_:nb91f6a844c1c4114aeb49a9c2acc4cdcxb0
<http://schema.org/articleBody>
"नई दिल्ली. हालिया सैन्य वार्ता में चीनी सेना ने पैंगोग झील के दक्षिणी किनारे से सैनिकों को पीछे हटाने से शुरुआत करने पर जोर दिया. लेकिन भारतीय सेना ने कहा कि पूर्वी लद्दाख में टकराव वाले सभी बिंदुओं पर गतिरोध दूर करने के लिए एक साथ कदम उठाए जाने चाहिए. सरकारी सूत्रों ने शुक्रवार को इस बारे में बताया. सूत्रों ने बताया कि वार्ता के दौरान भारत और चीन की सेनाओं के बीच मतभेद उभरे और एक-दूसरे के उलट विचार जाहिर किए गए. लेकिन दोनों पक्षों ने इस पर सहमति जतायी कि पूर्वी लद्दाख में यह सुनिश्चित करना जरूरी है कि तनाव नहीं भड़के.\r\n\r\nउन्होंने बताया कि भारतीय पक्ष ने भी चीनी प्रतिनिधिमंडल से कहा कि देपसांग तथा टकराव वाले सभी स्थानों से सैनिकों के पीछे हटने की प्रक्रिया चलनी चाहिए और यह चुनिंदा तरीके से नहीं बल्कि एक साथ होना चाहिए. चीनी पक्ष से कहा गया कि चीनी सैनिकों के आक्रामक रवैये के कारण मई की शुरुआत में गतिरोध आरंभ हुआ, इसलिए टकराव वाले स्थानों से उन्हें हटने की शुरुआत करनी चाहिए. भारतीय पक्ष ने चीन की पीपुल्स लिबरेशन आर्मी (पीएलए) से साफ तौर पर कहा कि किसी भी दुस्साहस या आक्रामक रवैये से कड़ाई से निपटा जाएगा क्योंकि भारत अपनी संप्रभुता और क्षेत्रीय अखंडता की सुरक्षा के लिए प्रतिबद्ध है.\r\n\r\nये भी पढ़ें: Exclusive: सिक्किम पुलिस बनीं भारतीय सेना का सपोर्ट सिस्टम, हर मूमेंट पर है नजर\r\n\r\nये भी पढ़ें: चीन-पाक से दोनों मोर्चों पर निपटने को तैयार भारतीय वायुसेना, सीमा पर लड़ाकू विमानों ने भरी उड़ान\r\n\r\n\r\n\r\nसरकार ने सेना को चीन पर सख्‍त कदम उठाने की दी है आजादी\r\nमध्य जून में गलवान घाटी में झड़प के बाद सरकार ने सेना को चीन की किसी भी हिमाकत का कड़ाई से जवाब देने की आजादी दे दी. आग्नेयास्त्रों का भी प्रयोग किया जा सकता है. चुशूल सेक्टर में खराब होती स्थिति के मद्देनजर सोमवार को कोर कमांडर स्तर की बैठक हुई. इससे पहले 29 और 30 अगस्त की रात से चीनी सैनिकों ने हवा में गोलियां चलायी थी. घटना के बाद भारत ने पैंगोंग झील के दक्षिणी और उत्तरी किनारे पर महत्वपूर्ण 20 चोटियों पर अपना दबदबा कायम कर लिया.\r\n\r\n \r\n\r\nसूत्रों ने बताया कि चीनी पक्ष को बता दिया गया कि भारतीय सेना अपने देश के क्षेत्र की रक्षा के लिए असाधारण परिस्थिति में आग्नेयास्त्रों का इस्तेमाल करने से नहीं हिचकिचाएगी. वार्ता के दौरान दोनों पक्षों ने हालात सामान्य बनाने पर सहमति जतायी. हालांकि, सैनिकों के पीछे हटने की प्रक्रिया पर कोई नतीजा नहीं निकला. सूत्रों ने बताया कि सैनिकों के पीछे हटने की प्रक्रिया शुरू करने के लिए सिलसिलेवार वार्ता की जरूरत है."
<https://hindi.news18.com/news/nation/india-china-standoff-india-in-military-talks-asked-pla-to-remove-deadlock-at-all-confrontational-locations-3268465.html>